#### FARSKÝ LIST

**12. október – 18. október, číslo 400**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Opojná voľnosť***

***========================***

*Ego si chránime a staráme sa oň a slúžime mu, až kým neprídeme na to, akou hroznou záťažou a bremenom pre náš život je a aké vyčerpávajúce je vliecť ho so sebou.*

*Odložiť Ego, to je ako vyslobodenie. Vlastne nie ako. To JE vyslobodenie.*

*Bol jeden kňaz, ktorý keď sa medzi farníkmi niečo strhlo, vždy vzal vinu na seba, že to je jeho chyba, isto niečo zle vysvetlil, aby mu to prepáčili. Ego by sa hádalo, do krvi, obhajovalo seba, usvedčovalo druhých. Pre Ego je podobný postoj neprípustný.*

*Keď ale Ego odložíme, zrazu si uvedomíme všetku tú detinskosť, v ktorej sme dovtedy boli zabrdnutí až po samé uši, ba až nad hlavu. Vyrástli sme z nej, konečne. Spoznali sme, že na ničom z toho nezáleží. Postavenie, imidž, hodnotenie od druhých, na ničom nezáleží. Sme slobodný spokojne byť poslední, najmenší, priznať si pokojne aj pred inými, pred celým svetom svoj hriech, svoju slabosť, zlyhania, nedokonalosť a, ak treba a prospeje to, vziať aj vinu a zlyhanie iných na seba, byť oným obetným baránkom, slobodne a z vlastnej vôle, ľahko a bez premáhania sa, pretože tým nič nestrácame. A ani by sme nič nezískali, keby sme zapasili o opak.*

*Ego by zúrilo. Pre Ego by to bola strata, porážka, potupa. My sme ale stratili a zanechali samo Ego. Preto pre nás ani tieto veci už nič neznamenajú. Pre naše pravé Ja neznamenajú nič. Sme synovia Kráľovstva a svet je pieskovisko, z ktorého sme vyrástli. Nič, čo sa týka pieskoviska, sa už nijako nedotýka nás. Sme mimo neho a ono je mimo nás, za nami. Sme od neho slobodní. V tom je tajomstvo Kráľovstva, tajomstvo samého Krista.*

*"Kto sa bude chcieť stať medzi vami veľkým, bude vaším služobníkom. A kto bude chcieť byť medzi vami prvý, bude sluhom všetkých. Lebo ani Syn človeka neprišiel, aby sa dal obsluhovať, ale aby slúžil a položil svoj život ako výkupné za mnohých." (Mk 10, 43-45)*

*"... nie zo žiaľu ani z donútenia, lebo veselého darcu Boh miluje." (2Kor 9, 7)*

*Pre svet, pre Ego, je to nepredstaviteľné, je to prízrak bolestivej obety. Pre Kráľovstvo a deti Boha je to čosi prirodzené a normálne, púhe vyjadrenie, prejav ich vnútornej slobody a vnútornej hodnoty, nezávislej na čomkoľvek vonkajšom.*

*Zrazu môžeme byť všetkým a čímkoľvek. Ako Pavol.*

*"Lebo hoci som slobodný voči všetkým, stal som sa sluhom všetkých, aby som čím viacerých získal. … Pre slabých som sa stal slabým, aby som získal slabých. Pre všetkých som sa stal všetkým, aby som zachránil aspoň niektorých." (1Kor 9, 19,22)*

*Je to úžasný, opojný pocit prebudenia a slobody, keď nás Kristus vezme za ruku a povie: Prebuď sa, vstaň! - a my sa prebudíme z nášho Ega a z jeho oblúznenia do tejto hlbokej slobody synov a dcér Boha. Zrazu sa nám otvára celý nový rozmer nášho života, predtým Egom odmietnutý. Nové cesty a spôsoby, predtým pre strnulé Ego neschodné. Život dostáva úplne novú chuť a vôňu čerstvého vetra na vrcholoch Božích hôr.*

*Ale najlepšie na tom je, že v tejto Božej slobode začíname lepšie rozumieť aj samému Bohu. A náš vzťah, spoločenstvo s Ním, sa tiež posúva na úplne inú rovinu a nadobúda úplne novú kvalitu. A začíname lepšie rozumieť, čo znamená byť Bohom, i prečo je to tak úchvatné, byť synmi Boha, ako Boh, zbožštení v Bohu, ktorý sám je nám v tomto všetkom vzorom slobody, bezprostrednosti, skutočného života a pravej veľkosti, ktorá sa navonok prejavuje v malosti.*

***Otčenáš a božský nadhľad***

***======================================***

*Zmyslom života človeka je osláviť Boha. Tak to učí Cirkev. Ako ale Boha osláviť najlepšie?*

*Irenej, ten Irenej, Lyonský, píše: „Boh je oslávený v človeku plnom života“. Akého života? Božieho života. Boh je oslávený v zbožštenom človekovi, v človekovi, ktorý sa stal bohom v Bohu, synom, dcérou Boha.*

*Je to ako v pozemskej sieni kráľa: Poddaní a prosebníci sa klaňajú a prinášajú dary a hovoria vzletné slová na oslavu svojho kráľa – ale kráľ sám vie, že tá jeho najväčšia sláva, tá, ktorú mu žiaden poddaný dať nemôže, je tá, ktorú mu dávajú jeho vlastné deti, keď na ne môže ukázať a povedať: Vidíte? Vidíte? Toto je môj syn! Nie je úžasný? A toto je aj opravdivou slávou Boha!*

*"Tu v ktorýsi deň prišli Boží synovia a postavili sa pred Pána. S nimi prišiel aj satan. Pán povedal satanovi: "Skadiaľ prichádzaš?" Satan odpovedal: "Chodil som krížom-krážom po zemi." Pán povedal satanovi: "A všimol si si môjho služobníka Jóba? Niet mu rovného na zemi. Je to muž dokonalý a statočný, bojí sa Boha a chráni sa zlého."" (Job 1,6-8)*

*"Keď bol Ježiš pokrstený, hneď vystúpil z vody. Vtom sa mu otvorilo nebo a on videl Božieho Ducha, ktorý ako holubica zostupoval a prichádzal nad neho. A z neba zaznel hlas: "Toto je môj milovaný Syn, v ktorom mám zaľúbenie."" (Mt 3,16-17)*

*"Kým ešte hovoril, zahalil ich jasný oblak a z oblaku zaznel hlas: "Toto je môj milovaný Syn, v ktorom mám zaľúbenie; počúvajte ho."" (Mt 17,5)*

*Našou hlavnou úlohou – a tu sa dokonale stretá náš záujem s oslavou Boha – je naučiť sa byť bohmi. Stáť nie ako poddaní sluhovia pred Bohom, ale ako synovia a družiníci vedľa svojho Kráľa, vedľa Boha a s Bohom.*

*Židia očakávali v Mesiášovi nového Mojžiša, ktorý nás povolá na nový Exodus do novej Zasľúbenej zeme. Stalo sa. Nový Exodus je tu: prechod zo sveta do Božieho Kráľovstva, prechod od svetského ľudstva k Božiemu synovstvu. Tento Exodus sa odráža v Modlitbe Pána – a Modlitbu Pána pochopíme naplno len vo svetle tohto Exodu.*

*Najprv prichádzame ako synovia a dcéry Boha k Bohu ako k svojmu Otcovi: Otče náš, ktorý si na Nebesiach!*

*A Otec sa nás pýta: Synovia moji, dcéry moje, deti moje, čo si želáte, čo mám pre vás urobiť?*

*Keby sme boli nie synmi, ale poddanými, prosebníkmi pred trónom Kráľa – potom, ako to dobre vidieť v starozákonných modlitbách, by sme mali mnoho čo prosiť pre seba: zachráň nás, požehnaj nás, daj nám úspech, víťazstvo, vysloboď nás z rúk nepriateľov, rozhojni náš majetok, žehnaj naše domovy, uzdrav naše choroby, potrestaj našich nepriateľov,…*

*Ale ako synovia a dcéry? Veď toto všetko sme už opustili, opustili sme svet, aby sme sa presťahovali k Bohu, do Jeho kráľovstva, aby sme sa postavili vedľa Neho, nie oproti ako prosebníci, ale vedľa Neho ako Jeho spoločníci a spolupracovníci! A podľa toho aj odpovedáme. Vravíme: Nepotrebujeme a nechceme nič, veď v Tebe máme všetko!*

*"Sme deti, sme aj dedičia: Boží dedičia a Kristovi spoludedičia; pravda, ak s ním trpíme, aby sme s ním boli aj oslávení" (Rim 8,17).*

*Jediné, čo si želáme, sú veci Kráľovstva, inú túžbu nemáme, len aby sa, Otče, posvätilo tvoje Meno, aby prišlo Tvoje Kráľovstvo, aby sa diala Tvoja vôľa, vždy, všade, vo všetkom, až po samé končiny sveta!*

*Pre seba chceme len jedno: Chlieb náš nadprirodzený, nebeský, daj nám dnes. Toto je presný význam slova epiousios, ktorý je tam použitý: Chlieb nadprirodzený, zhora, z Neba. Sme na ceste Exodu, učíme sa, smrteľní ľudia, byť a konať ako synovia a dcéry Nesmrteľného Boha – tak daj nám, Pane, nebeskú mannu, skutočný opravdivý Chlieb z Neba, ten pravý, Telo svojho Syna, Eucharistiu, aby sme v jeho sile denne touto cestou vládali putovať a nezaostali, pretože ona je nad sily púheho človeka!*

*"Ježiš im odvetil: "Veru, veru, hovorím vám: Nie Mojžiš vám dal chlieb z neba, ale môj Otec vám dáva pravý chlieb z neba. Lebo Boží chlieb je ten, ktorý zostúpil z neba a dáva svetu život." Povedali mu: "Pane, vždy nám dávaj taký chlieb." Ježiš im povedal: "Ja som chlieb života. Kto prichádza ku mne, nikdy nebude hladovať, a kto verí vo mňa, nikdy nebude žízniť. […] Toto je ten chlieb, ktorý zostupuje z neba, aby nezomrel nik, kto bude z neho jesť. Ja som živý chlieb, ktorý zostúpil z neba. Kto bude jesť z tohoto chleba, bude žiť naveky. A chlieb, ktorý ja dám, je moje telo za život sveta" (Jn 6,32-35.50-51).*

*Tomuto umeniu Božích synov a dcér sa však ešte len učíme – preto, Otče, buď zhovievavý a odpusť nám naše dlhy, nedokonalosti, ktoré v tomto máme – veď aj my sme urobili to isté voči všetkým ostatným.*

*Urobili sme to, keď sme opustili svet za nami. Dovtedy sme boli súčasťou sveta, súčasťou jeho bojov, zápasov, nepriateľstiev, závisti, hnevov a nenávisti, bojovali sme a zápasili a porovnávali sa a súdili medzi sebou. Ale keď sme opustili svet, prepustili sme na slobodu – lebo toto slovo afiémi, odpustiť, znamená – všetkých a všetko. Svet ostal za nami. Nemáme v ňom už žiadne záujmy ani nároky. Už nie sme súčasťou jeho boja a zápasov. Všetkých a všetko sme prepustili a nechali za sebou. Týmto skutočným generálnym odpustením sme dokázali, že naozaj sme, Otče, Tvoji synovia a Tvoje dcéry. Naozaj sme zanechali a opustili sme svet, všetko. Vybrali sme sa na cestu do Novej Vlasti, do nášho nového Domova, Neba.*

*A tak, svojim synom a dcéram, odpusť aj Ty, ak v niečom nedostojíme svojmu novému postaveniu, odpusť nám naše dlhy a nedokonalosti, ak v niečom ešte nie sme úplne ako Tvoj Prvorodený, Kristus. Odpusť nám, lebo my sa byť bohmi ešte len učíme! "Vtedy mu Peter povedal: "Pozri, my sme opustili všetko a išli sme za tebou. Čo z toho teda budeme mať?" Ježiš im povedal: "Veru, hovorím vám: Pri obnovení sveta, keď Syn človeka zasadne na trón svojej slávy, aj vy, čo ste išli za mnou, zasadnete na dvanásť trónov a budete súdiť dvanásť kmeňov Izraela. A každý, kto pre moje meno opustí domy alebo bratov a sestry, alebo otca a matku, alebo deti, alebo polia, dostane stonásobne viac a bude dedičom večného života. A mnohí prví budú poslednými a poslední prvými" (Mt 19,27-30)*

*"Bratia, ja si nenamýšľam, že som sa už zmocnil. Ale jedno robím: zabúdam na to, čo je za mnou, a uháňam za tým, čo je predo mnou. Bežím k cieľu, za víťaznou cenou Božieho povolania zhora v Kristovi Ježišovi" (Flp 3,13-14)*

*"Keď niekto vidí, že jeho brat pácha hriech, ktorý nevedie k smrti, nech prosí a Boh mu dá život, totiž tým, čo páchajú hriech, ktorý nevedie k smrti. Je aj hriech, ktorý vedie k smrti; o takom nehovorím, že sa treba zaň modliť. Každá neprávosť je hriechom, ale je aj hriech, ktorý nevedie k smrti" (1 Jn 5,16-17)*

*A nikdy nedopusť, aby sme upadli do pokušenia vrátiť sa späť, do Egypta, k starému a možno na pohľad pohodlnému životu pri hrncoch mäsa!*

*"Vo väčšine z nich nemal Boh zaľúbenie, veď popadali na púšti. To sa stalo ako predobraz pre nás, aby sme neboli žiadostiví zla, ako boli žiadostiví oni" (1 Kor 10,5-6)*

*Miesto toho, zbav nás raz a navždy Zlého, pretože my sme sa ho už zriekli aj všetkého, čo nám môže ponúknuť, každej pozemskej rozkoše, pozemskej slávy či pozemskej moci – tak, ako to urobil Tvoj Prvorodený vtedy na púšti! Aj my sme to už urobili, zriekli sme sa Zlého a tak sme dokázali, že sme už nie pozemskí ľudia, ale Tvoji synovia a dcéry. A teraz Ty, Otče, nás úplne Zlého zbav, pretože už po ňom netúžime, nechceme ho, nebudeme za ním, za Egyptom sveta, nariekať ani plakať! Veru nie!*

*Z tohto potom plynie onen, nazval by som to nadhľad Božích synov a dcér, keď na svet, v ktorom žijeme a na veci, týkajúce sa pozemského života, hľadíme ako na niečo, čo je mimo nás, čo sa nás osobne už nijako netýka, čo je už dávno za nami, z čoho sme už vyrástli, čo sme už opustili, čo sa nás nedotýka ani nás to už nijako nevzrušuje. Už je to za nami – alebo inak, my sami sme už nad tým. Sme nad tým, nie sme už viac toho súčasťou. Odišli sme už. Telo ešte za našou mysľou i srdcom trochu zaostáva a ešte akoby žilo vo svete, ale už nežije. Pretrváva v ňom, ale nežije. My sami už vôbec. My už žijeme v Nebi, s Bohom a vedľa Boha a pre Boha a od Boha sa učíme už len jednému, byť bohmi ako Boh.*

*"Svoj život si však veľmi necením, len aby som dokončil svoj beh a službu, ktorú som dostal od Pána Ježiša: svedčiť o evanjeliu Božej milosti" (Sk 20,24).*

*Už najranejšie Cirkev v 1. storočí prikazovala modliť sa modlitbu Pána trikrát denne. Dodnes to tak zachováva Cirkev vo svojej liturgii: dvakrát denne sa ju v rámci liturgie hodín modlíme v ranných a večerných chválach, tretí raz v liturgii svätej omši. Dôvodom je práve toto: že ak ju chápeme a rozumieme jej, je návodom, matricou, podľa ktorej môžeme stvárňovať svoje myslenie, svoje sebauvedomenie a sebapochopenie ako synov a dcér Boha a dedičov Kráľovstva.*

**Liturgický program**

|  |  |  |  |  |  |
| --- | --- | --- | --- | --- | --- |
| *Deň* | *Čičava* | *Komárany* | *Merník* | | |
| Pondelok12.10. | *Svätý mučeník Probus, Tarach a Andronik; prepodobný Kozma Jeruzalemčan; svätý Martin Milosrdný, tourský biskup* | | | | |
| 17.00 +Magdaléna (r.Malikova) |  | |  | |
| Utorok 13.10. | *Svätý mučeník Karpos a spoločníci, svätý mučeník Nazarios a spoločníci* | | | | |
|  | 17.00 +Slavomír (r.Bodnarova) |  | | |
| Streda 14.10. | *Naša prepodobná matka Paraskeva Trnovská* | | | | |
|  |  | | 17.00 +Ján (r.Suchaničova) +panychýda | |
| Štvrtok 15.10. | *Prepodobný otec Eutymios Nový; svätý prepodobný mučeník Lukián, presbyter veľkej Antiochie* | | | | |
| 17.00 +Mikuláš, Helena (r.Jevická)  18.00–19.00 Eucharistická adorácia |  |  | | |
| Piatok 16.10. | *Svätý mučeník Longín Stotník* | | | | |
| 8.00 na úmysel darcu | 17.00 +Ján, Marta, Júlia (r.Ragančíkova) +panychýda | |  | |
| Sobota 17.10. | *Svätý prorok Ozeáš; svätý prepodobný mučeník Andrej Krétsky* | | | | |
| 8.00 +Margita (r.Jevická) +panychýda |  | |  | |
| **Nedeľa 18.10.** | **Dvadsiata nedeľa po Päťdesiatnici**  *Svätý apoštol a evanjelista Lukáš* | | | | *Zbierka na Misie* |
| 9.15 \*za farnosť | 7.30 \*ZBP Jozef s rod. (r.Nábožna) | | 11.00 na úmysel darcu | |
| Prosby Čičava: | | | | |

Úmysel modlitby: **za odvrátenie epidémie**

Oznamujeme, že sviatosť manželstva chcú prijať tieto dve osoby: **Jozef Gábor**, pravosl., bývajúci v Drienove a **Stanislava Bartková**, gr. kat., bývajúca v Čičave.